
הכנסת העשרים
מושב שני
<פרוטוקול מס' 283>
מישיבת ועדת העבודה, הרווחה והבריאות
יום שלישי, כ"ט בסיון התשע"ו (05 ביולי 2016), שעה 8:30
<סדר היום:>
<צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016>
נכחו:

<חברי הוועדה:> 
אלי אלאלוף – היו"ר
<מוזמנים:> 
	שירה אוחיון
	–
	עו"ד בלשכה המשפטית, משרד האוצר

	טלי ארפי
	–
	לשכה משפטית, משרד האוצר

	אילת וולברג
	–
	עוזרת ראשית, לשכה משפטית, משרד הכלכלה והתעשייה

	עדי קוסטה דואק
	–
	מנהלת חטיבת נותני שירותים, הסתדרות העובדים הלאומית

	מאיה רטיג סבה
	–
	יועמ"שית, הסתדרות העובדים הלאומית

	שי בירן 
	–
	מנכ"ל אגף כלכלה, הסתדרות כללית

	מאיה וסרמן
	–
	כלכלנית, הסתדרות כללית


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת
<מ"מ מנהל/ת הוועדה:>
אתי שבתאי
<רישום פרלמנטרי:>
יפעת קדם
<צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016>
<היו"ר אלי אלאלוף:>
בוקר טוב, אנחנו ב-5.7.2016, כ"ט בסיון התשע"ו, השעה 08:36. אנחנו נתנו התראה יחסית קצרה כדי להתכנס הבוקר. הנושא הוא צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016.

<שירה אוחיון:>

התיקון המוצע לצו העסקת עובדים על ידי קבלני שירות בתחומי השמירה והניקיון בגופים ציבוריים נדרש כדי להכניס שני תיקונים עיקריים. הראשון, עדכון השכר של עובד ניקיון, אחראי ניקיון, עובד שמירה ואחראי שמירה. העדכון נובע מהסכם קיבוצי שנחתם בסביבות אפריל בין המדינה למעסיקים ציבוריים. השכר מעודכן בשיעור ובפעימות שנקבעו בהסכם המסגרת. אפשר לראות את זה בסעיף 1 לתיקון לצו, אחר כך גם בסעיף 4 - הוראת שעה שמעדכנת את הסכומים בהתאם לתקופה ולאישורים שנקבעו. התיקון השני והמרכזי נוגע לתשלום המענק החד פעמי. גם על תשלום המענק החד-פעמי הוסכם במסגרת הסכם המסגרת. פה אנחנו מכניסים תיקון שנועד להיטיב עם עובדי שמירה וניקיון שמועסקים במוסדות לימוד. במוסדות לימוד אין לימודים בחודש אוגוסט. יש תופעה שהעובדים מפוטרים בחודש אוגוסט וחוזרים לעבוד בספטמבר. כדי שהזכאות שלהם לקבלת המענק לא תיפגע, קבענו שאם הם לא הועסקו בחודש אוגוסט אבל הועסקו בתקופה שלפני, הם עדיין יהיו זכאים לקבל את המענק החד-פעמי, למרות שהם לא עומדים בכללים ובהוראות שנקבעו לעניין קבלת המענק. יש פה איזו שהיא הוראה שמטיבה איתם, כדי לא לפגוע בזכות שלהם לקבל את המענק החד-פעמי.
<שי בירן:>

לא מדובר רק בעובד שמפוטר. ייתכן מצב שבו בית הספר נסגר והעובד נשלח לשמור בקניון, נשלח לשמור במקום אחר. הדבר הזה עשוי לגרום לכך שתהיה טענה שהוא לא זכאי למענק. המענק נקבע למי שעבד ברצף בתקופה קובעת מסוימת. 

<היו"ר אלי אלאלוף:>
מי קובע אם הוא זכאי או לא זכאי?
<שי בירן:>
יש תקופה קובעת של 4 חודשים. מי שעבד במהלכה ברצף זכאי למענק.
<היו"ר אלי אלאלוף:>
מי מעניק לו את המענק? המעסיק הראשי, לא?
<שירה אוחיון:>
הקבלן.

<שי בירן:>
מי שמעניק את המענק זה הקבלן. הקבלן בדרך כלל מקבל על זה שיפוי מהמזמין הראשי. הקבלן, כשהוא בודק האם עובד זכאי או לא זכאי, הוא עושה את זה על פי אותם כללים שחלים על עובדי המדינה שקיבלו את המענק. מה הם הכללים האלה? תקופה קובעת של 4 חודשים. אם עבדת ברצף במהלכה, תהיה זכאי למענק. מה הבעיה עם עובדי שמירה וניקיון במוסדות לימוד? שבמהלך הקיץ אין מה לעשות איתם במוסד עצמו, לכן את חלקם מפטרים, את חלקם משבצים במקום אחר. עלולה לבוא הטענה שהם לא עבדו ברצף בתקופה הקובעת, למרות שמיד עם תחילת שנת הלימודים החדשה התחדשה העסקתם באותו מוסד. התיקון הזה בא לפתור את אותה לקונה, הוא מאפשר לעובדים האלה לממש את המענק כמו יתר עובדי השמירה והניקיון בגופים ציבוריים.
<היו"ר אלי אלאלוף:>
זה טוב.
<שי בירן:>
זה טוב, זה מוסכם על הצדדים וחשוב מאוד.

<שירה אוחיון:>
רק שלא יישמע שהם מפוטרים. הם באמת יכולים להיות מועסקים במקומות אחרים. כשנקרא את הצו אתם תראו שקבענו שאם הם מועסקים במקומות אחרים, העסקה כזאת לא תפגע בזכאות שלהם לקבל את המענק.

<נועה בן-שבת:>
בסעיף 1 יש עדכונים שיחולו מדצמבר 2018, יש עדכונים שיחולו כבר מ-1 ביולי. העדכונים נעשים לשכר כפי שהוא. אם אני קוראת נכון את הסכם המסגרת, יש פה שני הסכמים. יש את הסכם המסגרת הכללי שנוגע לתוספות השכר ולאחוזים. הוא מדבר על השכר שכולל השלמה לשכר מינימום. לעומת זאת, השכר שמדובר בו פה לא כולל השלמה לשכר מינימום, לכן בתקופות מסוימות הוא יהיה נמוך משכר מינימום, מה שלא יפגע בזכות של העובדים לשכר מינימום. מדוע ההשלמה הזאת פה? למה לא הובא בהסכם בסיס השכר? למה נבחר בסיס השכר כפי שהוא ולא השכר כולל השלמה לשכר מינימום?
<שי בירן:>
התשובה מאוד מאוד מסובכת. אופן מתן התוספות לעובדי המדינה ולעובדי הגופים הציבוריים מבוצע בצורה מאוד מאוד מורכבת. זאת פרוצדורה שמאוד מאוד מסובך לעשות לגבי עובדים מפוזרים ומבוזרים, למשל בענף השמירה והניקיון, ולכן נבחר מנגנון יותר פשוט. המנגנון לוקח את אותו עיקרון של 7.5% תוספת שכר ומפעיל אותו על השכר עצמו. במקביל, ככל ששכר המינימום במשק גבוה יותר מהשכר הענפי, העובד יקבל את שכר המינימום כך שלא תיפגע זכות שלא בדין. זה בניגוד למקומות עבודה מאורגנים שיש בהם הסכמים מיוחדים ואפשר לבצע טקטיקות יותר מתוחכמות ומורכבות. הדבר הזה הוא מידתי והגיוני לנושא הזה. העובדים מקבלים לשכר המינימאלי של הענף את מלוא התוספת של 7.5%. 

<שירה אוחיון:>
הסכם המסגרת שנחתם בין המדינה לבין ההסתדרות לא חל על עובדי שמירה וניקיון. זה לא היה השיקול שם. ההחלה היא מכוח החוק, מכוח צווי הרחבה בענף השמירה, מתוקף הסכם. כשאגף השכר וההסתדרות ישבו, עובדי השמירה והניקיון לא היו על השולחן. 
<נועה בן-שבת:>
העובדים לא יקבלו פחות משכר מינימום, אבל לא בהכרח את מלוא העלות. השלמת שכר מינימום נמצאת בפנים, לכן אחראי שמירה ואחראי ניקיון יראו את הסכום של 2.5% או 2.75% בתוספת השכר.  עובדי שמירה וניקיון לא בהכרח יראו את אותו סכום. 
<שי בירן:>
התיקון האחרון לחוק שכר מינימום אסר על יצירת תוספות מוחרגות משכר המינימום החדש. גם לא הייתה דרך אחרת להפעיל את התוספת הזאת. 

<נועה בן-שבת:>
צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016
בתוקף סמכותי לפי סעיף 6(ג) לחוק העסקת עובדים על ידי קבלני שירות בתחומי השמירה והניקיון בגופים ציבוריים, התשע"ג-2013, בהתייעצות עם שר הכלכלה והתעשייה ובאישור ועדת העבודה והרווחה והבריאות של הכנסת, אני מצווה לאמור:

תיקון סעיף 2

1. בסעיף 1 לצו העסקת עובדים על ידי קבלני שירות בתחומי השמירה והניקיון 




בגופים ציבוריים, התשע"ג-2013 (להלן  - הצו העיקרי) – 

(1) בפסקה (א), במקום "4,646.25 שקלים חדשים" יבוא "4,994.71 שקלים חדשים";
(2) בפסקה (2), במקום "4,852.75 שקלים חדשים" יבוא 5,216.7 שקלים חדשים".
כמו שאמרנו, זה התיקון שיחול מדצמבר 2018.

תיקון סעיף 2א

2. בסעיף 2א לצו העיקרי, אחרי סעיף קטן (א) יבוא: 




"(א1) על אף הכללים וההוראות לפי הסכמי המסגרת שלפיהם המענק החד-פעמי 



משולם לעובדי המדינה אשר הועסקו ברצף בתקופה שנקבעה לעניין זה, ותחילתה




בחודש אוגוסט:
(1) לא תיפגע הזכאות למענק החד-פעמי לעובד ניקיון או אחראי ניקיון
המועסק בחצרים של מוסד לימוד, אשר העסקתו מופסקת בתום שנת 

לימודים ומתחדשת בתחילת שנת הלימודים שאחריה, רק בשל כך שלא 

הועסק בחודש אוגוסט, ובלבד שהועסק במשך חודש לפחות בתקופה שמיום 1 במאי עד יום 31 ביולי;

(2) לא תפגע הזכאות למענק החד-פעמי לעובד ניקיון או אחראי ניקיון 
שהוצב על ידי קבלן ניקיון במקום עבודה אחר, בעת שמתקיימת חופשה

מרוכזת במוסד לימוד שבחצריו הוא מוצב דרך כלל."


אותן הוראות חלות מכוח החוק גם על עובדי שמירה ואחראי שמירה. זה רק מתגבר על תנאי העבודה הרצופה, כמו שנאמר.
תחילה


3.
(א) תחילתו של סעיף 2 לצו העיקרי, כנוסחו בסעיף 1 לצו זה, ביום כ"ג





בכסלו התשע"ט (1 בדצמבר 2018).





(ב) תחילתו של סעיף 4 לתקנות אלה ביום כ"ה בסיוון התשע"ו (1 ביולי





2016).


זה כולל גם את הימים הראשונים של חודש יולי.

הוראות שעה

4. על אף האמור בסעיף 2 לצו העיקרי – 

לעניין שכר

(1) בתקופה שמיום כ"ה בסיוון התשע"ו (1 ביולי 2016) עד יום ב' באדר
התשע"ז (28 בפברואר 2017) – 

(1) בפסקה (1), יראו כאילו במקום "4,646.25 שקלים חדשים"
בא 4,692.71 שקלים חדשים";

(2) בפסקה (2), יראו כאילו במקום "4,852.75 שקלים חדשים"
בא "4,901.27 שקלים חדשים";

(2) בתקופה שמיום ג' באדר התשע"ז (1 במרס 2017) עד יום י"ג בטבת
התשע"ח (31 בדצמבר 2017) – 

(1) בפסקה (1), יראו כאילו במקום "4,646.25 שקלים חדשים"
בא "4,774.02 שקלים חדשים";

(2) בפסקה (2), יראו כאילו במקום "4,852.75 שקלים חדשים"
בא "4,986.2 שקלים חדשים";

(3) בתקופה שמיום י"ד בטבת התשע"ח (1 בינואר 2018) עד יום י"ז 
בסיוון התשע"ח (31 במאי 2018) – 

(1) בפסקה (1), יראו כאילו במקום "4,646.25 שקלים חדשים"
בא "4,843.71 שקלים חדשים";

(2) בפסקה (2), יראו כאילו במקום "4,852.75 שקלים חדשים 
בא 5,058.99 שקלים חדשים";

(4) בתקופה שמיום י"ח בסיוון התשע"ח (1 ביוני 2018) עד יום כ"ב
בכסלו התשע"ט (30 בנובמבר 2018) – 

(1) בפסקה (1), יראו כאילו במקו ם"4,646.25 שקלים חדשים"
בא "4,925.02 שקלים חדשים";

(2) בפסקה (2), יראו כאילו במקום "4,852.75 שקלים חדשים"
בא "5,143.91 שקלים חדשים".
<היו"ר אלי אלאלוף:>

אני לא אוהב העסקת עובדים באמצעות קבלן. אני חושב שכל אחד מאיתנו רשאי וזכאי להעסקה ישירה לא על ידי קבלן. אני יודע שנעשים מאמצים. יש גל ראשון שאמור להיכנס בימים, בשבועות הקרובים, הכל בהתאם להסכם בין שר האוצר ליושב-ראש ההסתדרות. אני מודה בכל מקרה על מה שנעשה בתיקון הזה. יש  טיפה של צדק והתחשבות בעובדים, כולל הרגישות הזאת שאנחנו רואים שגם אם מסיבות טכניות נאלצים להפסיק את העבודה של שומר או של עובד ניקיון במקום שהוא לא מופעל, למשל בבתי הספר, עובדי הקבלן האלה לא מאבדים את הזכויות שלהם. זה ייאמר לכל מי ששיתף פעולה כדי לאפשר את זה לעובדים שבלאו הכי השכר שלהם, שנקרא שכר מינימום, הוא מינימום למחייה. אנחנו לא במצב הכי נעים כלפי אותם עובדים שמועסקים בתנאים האלה. מי בעד צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016?
הצבעה

בעד –  פה אחד
נגד – אין
נמנעים –אין 

צו העסקת עובדים על ידי קבלני שירות בתחומי השמירה והניקיון בגופים ציבוריים (תיקון מס' 2), התשע"ו-2016 אושר.
<הישיבה ננעלה בשעה 08:51.>

